מיכל ינאי

ביוגרפיה

ינאי נולדה, גדלה והתחנכה ברמת גן לעדנה ומשה ינאי ולה אח אחד צעיר ממנה. כבר בילדותה שיחקה בהצגות ילדים כמו "חנה'לה ושמלת השבת", "גוליבר בארץ הגמדים" ו"כנר על הגג". ב־1983, כשהייתה בת 11, הופיעה בפסטיבל שירי הילדים בתור ילדת הפסטיבל ושרה את השיר "אתה לא לבד" שביצעה במקור בפסטיבל להקת "קסם".
עוד בנעוריה פנתה לקהל הילדים – מעבר לשעות הלימודים התפרנסה מהנחיית מסיבות יום הולדת שבהם הפעילה את הילדים במשחקים, שרה וליוותה את עצמה בגיטרה ואף ערכה מופע קסמים.
בתיכון למדה במגמת התיאטרון בבית הספר "תלמה ילין".
ב־1987 בגיל 15 החלה לשחק בהצגה "האב" מאת יוהאן אוגוסט סטרינדברג ב"תיאטרון הבימה", שבה גילמה את דמותה של ברטה. היא שיחקה בהצגה במשך שלוש שנים ואף נסעה עם הצגה זו לתיאטרון המלכותי השוודי. כמו כן השתתפה בתשדירי שירות: תשדיר של משרד החינוך לרישום בזמן לגני הילדים ולבתי הספר שבו גילמה ילדה כמורה בכיתה וההורים היו התלמידים, ותשדיר לבית הספר הטכני של חיל האוויר שבו גילמה תלמידה מצודדת (לצלילי השיר "המסלול שלך", גרסה עברית ל־Take my breath away, שיר הנושא של הסרט "אהבה בשחקים").
בין השנים 1989–1990 הגישה לראשונה תוכנית טלוויזיה לילדים בשם "קשרים מצוירים" בערוץ הראשון לצד בובת דינוזאור ענקית בשם זרוס (עמי ויינברג). ב־1990 שיחקה לראשונה בסרט קולנוע, "נשיקה במצ"ח", לצידם של יהודה ברקן, רמי דנון ואריה מוסקונה. ינאי גילמה בסרט חיילת, אף שבאותה העת הייתה עדיין תלמידת תיכון.
בצבא שירתה בתיאטרון צה"ל. לאחר שירותה הצבאי למדה משחק בבית הספר "בית צבי".

פעילות לילדים

עוד במהלך לימודיה בבית צבי הצטרפה לצוות מנחי "ערוץ הילדים". בערוץ הילדים הנחתה 9 שנים (מ־1991 עד 2000), והגישה בין היתר את התוכניות "תיבת ההפתעות" ומאוחר יותר את "גינת ההפתעות" שיועדו לילדים קטנים ולסירוגין הנחתה גם בתוכנית "הכיתה המעופפת". בשנת 1994 נסעה לאמסטרדם, מטעם ערוץ הילדים, כדי לעשות סרט על קורותיה של אנה פרנק. עוד באותה שנה השתתפה ינאי בפרק מהעונה השנייה של הסדרה האמריקאית "מייטי מורפין פאוור ריינג'רס", בתפקיד שגרירת ישראל תמרה. מאוחר יותר היא דיבבה את אותה דמות לאחת מקלטות הווידאו בדיבוב לעברית, ובה היא אף הציגה את "מאחורי הקלעים" של ההפקה בתוספות שלאחר הפרק.
כשקיבלה הזכיינית טלעד את שידורי יום שבת בערוץ 2 נקראה ינאי להגיש בה את תוכנית הדגל של שידורי הילדים בשבת בבוקר. היא קיבלה תוכנית משלה בשם "הקרנבל של מיכל". בהמשך התוכנית עברה לערוץ הילדים שם נקראה "קצפת". לימים הגישה בערוץ 2 גם את תוכנית הכישרונות לילדים "בראבו". בשנות האלפיים שידרה גם בערוץ הנוער של "yes".
ינאי שיחקה ושרה במחזות הזמר לילדים "הקוסם!" בתפקיד דורותי, "הכל אגדה" בתפקיד הנסיכה מאמי, "המלך ארתור" בתפקיד גווינביר ו"פיטר פן" (הגרסה השלישית) בתפקיד ונדי.
ינאי כתבה טור שבועי בשבועון הילדים "כולנו".
ינאי נבחרה פעמיים לאשת השנה של הילדים וזכתה חמש שנים רצופות ב"פרס מסך הזהב".
בפסטיגל זכתה פעמיים, ב-1993 עם השיר "שלום היא מילה שימושית" וב־1995 עם השיר "לדבר עם חיות".
בשנת 1992 הופיעה ינאי בקלטת לילדים "הילדה הכי יפה בגן", שהתבססה על שירי הילדים של יהונתן גפן.
בשנת 1995 הושקו חמש בובות בדמותה תחת השמות: "מיכל משחקת דורותי", "מיכל בראש טוב", "מיכל יוצאת לבלות", "מיכל חכמה בשמש" ו"מיכל מכייפת בקניון".
בשנים 2005 ו-2006 השתתפה בתפקיד אורח בכמה פרקים בסדרת הילדים "השמיניה".
בשנת 2012 החלה לשחק בסדרה היומית "יומני החופש הגדול" בערוץ דיסני. באותה שנה החלה לככב גם בסדרה לילדים לגיל הרך "מיכל ינאי בחדר החלומות" בשיתוף yes.
בשנת 2013 השתתפה ב"מותק של פסטיבל".
בשנת 2015 הצטלמה לסדרה "שוברי גלים" בתפקיד ניצה. באותה השנה שיחקה בסרט "דץ הבלץ".
בשנת 2016 השתתפה בפסטיגל "היי סקול פסטיגל 2 הגמר הגדול", בתפקיד מיכל המורה לתנ"ך.
בשנת 2017 השתתפה בפעם השלישית ב"מותק של פסטיבל", במחזמר "הברווזון המכוער" וכמו כן, השתתפה בסדרה "צוות הצלה" בערוץ ניק ג'וניור, לצד בתה אלכס, בתפקיד הגברת מלי קרא לי.
בשנת 2018 השתתפה בסדרה "הקלמרים", בתפקיד אורח.

פעילות למבוגרים

אף שצברה פופולריות גבוהה בקרב הילדים וכונתה לא פעם "מלכת הילדים", היו פעמים שינאי ביקשה להשתחרר מתדמית הילדה הטובה. אחת מהן הייתה בתוכנית הסאטירה הפרועה "נייס גיא", ששודרה בראשית שנות התשעים בערוץ 2 הניסיוני. ינאי הופיעה במערכון בתוכנית לבושה כגבירת עם שוט וביריות, אולם לאחר מכן התחרטה. המערכון נגנז במקור ושודר לבסוף רק במסיבת הפרידה של הערוץ הניסיוני באוקטובר 1993. ינאי שיחקה ב-1993 בתפקיד משני של אסירה בסרט האמריקאי "להט הכלא" (Prison Heat) של יואל זילברג.
בשנת 1998 השתתפה ינאי במופע "פעמוני היובל". ב-1999 הוזכרה בפזמון השיר "בשפכת הזורם" של טיפקס, בשורות "ומבטיחים לנו שיום אחד תבוא מיכל ינאי/ ותעשה את העולם הזה שמח בוודאי/ הלוואי".
בסוף שנות ה-90 שינתה ינאי את המיקוד ועברה יותר ויותר לקהל המבוגרים. היא החליפה זמנית את עינת ארליך בתוכנית "שישי וחצי" בערוץ 2. תוכניות טלוויזיה נוספות שהגישה כללו את "על הדרך" ו"מזל טוב".
ינאי השתתפה בסרט "תמונה קבוצתית עם אישה" ובהצגות "תשוקה" ו"דצמבר".
ב-2003 ינאי נבחרה לסקר את "טקס האוסקר" באותה השנה מטעם ערוץ !E הישראלי, ונבחרה להנחות את ספיישל "המורדים" בערוץ פוקס קידס. באותה שנה היא דיבבה את קייט האוטון (תפקיד שאותו שיחקה במקור הת'ר לוקליר) בגרסה העברית של הסרט "לוני טונס: חוזרים לאקשן" והנחתה בערוץ 2 את תחרות הדוגמנות טופ מודל 2003 וטסה עם שתי הזוכות במקומות הראשונים לתחרות הבין־לאומית שנערכה בסינגפור כנציגת טלעד.
ינאי שיחקה גם בין היתר בסדרות הטלוויזיה "אולי הפעם" בערוץ yes ישראלי של "yes", "משמורת", "טיפול נמרץ" בערוץ 2 ו"המקום" בערוץ 10.
בשנת 2006 הופיעה בתפקיד משני בעונה השלישית של "השיר שלנו".
ב־2007 שיחקה לראשונה בתפקיד ראשי בחו"ל, בעיבוד הקולנועי של הספר "כשניטשה בכה" מאת הפסיכיאטר ארווין יאלום. באותה שנה שיחקה בתפקיד שולי בסרט "88 דקות", לצידו של אל פצ'ינו והייתה שופטת בתחרות מלכת היופי של ישראל.
בסוף 2007 השתתפה בתפקיד עצמה, כבעלת הבניין במחזמר "אבניו Q" שהועלה בתיאטרון בית ליסין.
בשנת 2008 עלתה סדרת הדרמה "רביעיית רן" בהשתתפותה בערוץ yes stars ישראלי, שלאחר מכן שודרה בערוץ 2.
בשנים 2008–2010 הנחתה את שעשועון הידע "קרב מוחות" ב"חינוכית 23". בשנת 2010 הנחתה את גמר התוכנית "לרדת בגדול" לאחר שמנחת התוכנית הקבועה ציפי שביט שברה את רגלה. באותה שנה השתתפה בתוכנית "מי אתה חושב שאתה", שבה עקבה אחר חייה של סבתה מצד אמהּ שנטשה את האם כשהייתה בת ארבע, לאחר גירושיה מן הסב, ושמעולם לא דובר בה בבית. במהלך הסדרה גילתה ינאי שסבתה התאבדה.
בשנת 2011 השתתפה בתפקיד אורח בסדרה "החברים של נאור" בתור איילה, אשתו של עמית חבר ילדות של נאור. וכן שיחקה בהצגה "בעל למופת" מאת יהושוע סובול בהפקת תיאטרון הקאמרי.
בשנת 2012 עלה לאקרנים סרטו של דובר קוסאשווילי "רווקה פלוס" בו ינאי משתתפת.
בשנת 2014 השתתפה בתוכנית המציאות "הצילו! אני לא יודע לבשל" של שידורי קשת, ששודרה בערוץ 2.
ב-2017 השתתפה ינאי בסדרה "פולמון" ששודרה ב-HOT, לצידם של צחי הלוי ואון רפאלי.

חיים פרטיים

ביולי 2003 נישאה ינאי לאיש העסקים עופר רסלס, גרוש ואב לבת אחת. בשנת 2005 השניים התגרשו.
ב־3 במרץ 2009 נישאה בשנית, לאיש העסקים בן מוסקל.
בנובמבר 2009 נולדה לשניים בת, בדצמבר 2010 נולד להם בן ובמרץ 2016 נולד להם בן נוסף.
מתגוררת כיום ברמת השרון.